12-jarige gered wat onder bakkie vasgekeer wasDie bakkie waaronder die 12-jarige op 26 Desember 2014 vasgekeer was op die R28 naby Westonaria Foto: ER24 ŉ 12-jarige meisie is gered nadat sy onder ŉ bakkie vasgekeer was nadat die voertuig op die R28 naby Westonaria gerol het. “Die meisie was van haar middel af onder die bakkie vasgekeer,” het Werner Vermaak, woordvoerder van ER24, in ŉ verklaring gesê. “Sy was in ŉ ernstige toestand en het verskeie beserings opgedoen.” Die plaaslike brandweer het spesiale toerusting gebruik om die voertuig eers te stabiliseer en dit toe opgelig. Die meisie se 51-jarige oupa en nog ŉ meisie was in die voertuig vasgekeer. “Die oupa het aan paramedici gesê hy wou vir ŉ stilstaande voertuig uitswaai toe hy beheer verloor het oor die bakkie,” het Vermaak bygevoeg. Die 12-jarige is met ŉ helikopter na die Chris Hani Baragwanath-hospitaal geneem en die ander twee is ook na ŉ hospitaal geneem vir verdere behandeling. Hulle is in ŉ stabiele toestand. Plaaslike owerhede stel ondersoek in.